정조 21년
丁巳閏六月二十九日辰時上御熙政堂藥房入診入侍時藥房提調洪良浩副提調李集斗假注書洪奭周記事官吳泰曾金履永檢校待敎李存秀醫官柳光翼金孝儉金光國白成一李周憲李惟鑑吳仁豐以次進伏訖上曰他承旨入侍出榻敎賤臣承命出傳左副承旨李肇源進伏良浩等曰日氣蒸熱聖體若何上曰一樣矣良浩等曰王大妃殿氣候若何上曰一樣矣良浩等曰惠慶宮氣候若何上曰一樣矣良浩等曰醫官今已待令使之入診宜矣上曰置之上敎良浩曰近間病情如何良浩曰近雖少減而終未復常矣上曰久不見卿之故有此除而當暑供劇豈無體諒之道乎仍命藥房先退敎集斗曰方有唐詩七絶編次之役承旨與兩翰林進詣鑄所而上下番兼史使之替入記事官金景煥金珍恪進伏集斗等承命退出命書傳敎曰藥房提調許遞前望單子入之又命書傳敎曰日熱如此而大享受香在於再明熟設照氷與牲品各該提擧進去檢飭其中典牲氷庫提調皆耆社之人他司提擧中令該曹口傳相換上曰日氣轉熱備堂雖未盡會次對先爲入侍事傳于大臣又命書榻敎曰京畿監司入侍賤臣承命出與行左承旨洪義榮事變假注書金瑥右議政李秉模行上護軍金持默行禮曹判書閔鍾顯吏曹判書金載瓚行大護軍李時秀沈煥之兵曹判書李祖源行護軍徐有大趙鎭寬李漢豐李書九校理李羲甲京畿監司李在學偕入進伏秉模曰今日朝氣頗涼聖體若何上曰一樣矣以朝涼之故使卿等入來而晩漸蒸熱矣予於近日苦熱殊甚他人則何如耶秉模曰凡人年年皆曰今年之熱爲最云此固恒言而至於今年則果爲最甚矣上曰再昨三昨之夜可謂極熱矣京中雨澤不爲不足而嶺南連爲旱暵云極可悶也卿亦有所聞乎秉模曰農民之言有難盡信蓋各以其土之所成就者而言之故所論不一而聞嶺南守令上京者之言則春夏雨暘旣甚均適移秧着根殆是近來所無根基旣好雖有鋤後之旱尙有餘望云聞有蟲災而亦似不至大段矣秉模曰王大妃殿氣候若何上曰一樣矣秉模曰惠慶宮氣候若何上曰一樣矣秉模曰庚炎轉甚元子宮氣候若何而近亦連爲講學乎上曰近以炎暑諭善亦令罕入而時時講習唐音矣上曰諸宰中有聞嶺南之報者乎祖源曰昨聞安東人所言則甚爲遑汲云矣時秀曰臣之從弟作宰嶺邑聞其所報則今月內如得一霈可免判歉云矣上曰數日前日氣必有得雨之處也秉模曰昨日之雨似從南方來矣上曰昨日之雨畿邑則何如在學曰諸邑雨澤姑不報來而營下測雨器水深爲五分矣上曰海西京畿連爲得雨云而嶺南之旱則左右道孰甚秉模曰左道則東萊聞慶等處間或浥塵而亦別無左右道之分矣或以琴女之事似爲致旱之由而此則不然旱暵之災生於幽鬱琴女則罪人斯得積冤旣伸有何召災之事乎上曰不知之中亦安知無如琴女者乎上曰今雖遇旱木花則別無所損乎秉模曰今年木花亦未必登熟矣上曰戶判何不入來時秀曰聞有實病云矣秉模曰戶曹判書金華鎭方在劇任且聞有病兼帶金吾之任今姑許遞何如上曰依爲之出擧條上曰次對爲之秉模曰諸道狀啓則別無可以稟處者矣秉模曰嚴科場所以待士子也監試不遠諸般事目當自該曹申明知委而我國之人多不通曉國典故如借述代述者帶率隨從者不錄名闌入者竝限己身降定水軍冒入代寫者良人則水軍充定公私賤則絶島爲奴事昭載大典通編及應頒事目中而視若文具擧昧律名之如何無難犯科滔滔皆是今不必別立科條一依國典施行之意預先出擧條嚴飭四館所及禁亂所俾各曉然於法之可畏罪之不可干至於紛挐蹂躪之弊專由隨從臨時發遣備郞周察場內外隨現付之法司照法勘斷使待士之道嚴場之意兩行而不悖何如上曰依爲之鄕擧不復則餘皆不足言然名以科場其可任其紛雜今番監試初試姑舍許多條件先從借飾章甫縫䘸之樣而攔入者卿其各別嚴禁隨現依律可也出擧條上曰今番設場亦依去式例前一日差早開門使之從容入場則好矣秉模曰此則異於定式便係造化之權只俟上裁矣近來士習專在窺覘雖以年前監試言之當初有嚴飭之敎故初場則幸免紛沓幾乎規行矩步而及到第二日暫示闊狹之意則便已放倒自上若果嚴禁則孰敢犯科乎上曰窺覘二字旣已發端故予亦言之矣近來矯弊之道可謂無奈何矣難進易退之中亦有同行異情處向筵已有言及而以目下騎郞事言之安有如許弊習乎罪犯逆律者亦有輕重之別小人之澤猶且五世而斬則雖曰斯文之亂賊至避其孫不欲與之作僚者抑何處義況國子禮郞無礙作僚忽於兵曹始乃引避又安有如許遞義乎若或作宰於同道則亦可避之而解去乎縱有一二乖激之人先發其論又豈可人人效尤諸郞相繼呈旬本曹連爲草記事體屑越莫此爲甚其將自朝家曲循許遞乎費辭敦勉乎騎郞一窠便以色目區別凡號爲尊先正者皆不爲之苟知有國法則朝廷官爵豈可如此此亦豈足爲尊先正之道乎承宗斂手削地韓弘輿疾討賊由於擧措之得宜今之擧措當乎否乎此亦習俗之一端習俗云者無論善俗惡俗擧世靡然如出一轍此正所謂同行異情者也我國士族女子無人非貞婦烈女蓋其法禁之使然此則善俗也近來事關懲討則人人皆爲直臣事近曲嫌則人人皆能辭爵夫辭爵與蹈刃等耳蹈白刃人皆可爲乎人到拘攣迫隘之境有捨性命之力量然後方可辦辭爵祿矣今也則人人以辭爵自處此專由於不有嚴畏而然是乃不善底俗也蓋自數十年前凡係無嚴之事不可勝言乙丙之後雖曰稍振紀綱而朝廷規模尙未有定當今廟堂之上先於此等處留意振刷則朝廷不期尊而自尊矣秉模曰此事臣亦以爲過矣故判書李箕鎭爲箕伯時黃昱之子爲泰川倅雖以殿最敗歸而不至於初不許接於守宰之列則今此騎郞之人人皆欲處義者豈不乖當乎新進風生之論似或斥臣之緩而臣意則斷斷如此矣上曰此輩之論何足謂之風生乎卿之向筵所奏不曰近來之人陽氣不足故無古人疽背嘔血之病云耶矇無所知隨波逐流近來之人治滔皆此類也渠輩亦必不知而然矣卿不必多言更勿使此事上徹而深留意於振刷也上曰大比不遠京試姑無論最可悶者鄕試也京試官都事擇差然後可以責效而合於是任者其將何處得來徒善之人亦不濟事向來湖西之事亦可見矣此亦出於朝廷之不尊朝廷若尊人知畏法則必不敢輕易犯科而今也則雖有不善之事罪罰不及將何以爲警飭之方乎何時當爲差出耶載瓚曰例於前期一朔差出矣秉模曰此非可以臨時下去卒加操切者亦不必爲別般擧措只守箇簡嚴二字不使遐土儒生慢而易之則鄕人雖曰愚騃異於京儒必不敢任意作挐矣近來外間傳說以爲科場太嚴將有照訖背講之規云矣上曰此由向來臺諫擧條而然乎秉模曰諸議皆以呼呈之弊多失實才爲言而臣則曰不然矣上曰當初則萬口一談皆曰呼呈然後實才可得而今乃曰以呼呈之故而實才多失云何也此蓋只擧其末弊而言也大抵我國之事雖謂之無法可也旣出呼呈之令而試官輒多臨時闊狹又或一所則取早二所則取晩人何所適從令何由見信乎秉模曰旣有朝家定式試官豈敢如是如是則誠非信令之道矣若果確守不變至於數十年之久則何患法之不行也上曰前期開門使禁亂官計入儒生而又遣備郞史官摘奸則雜類之攔入者必多聞風而自退設有冒禁者其數亦幾何哉秉模曰誠然矣上曰數十年前科場之雜亂不啻如今監試姑無論闕內開場之科皆於留門前先入未及開門一時喧聒此亦可見古今之不同今人則又安能有此等氣習乎秉模曰場屋之雜亂專在於所謂負門若循序而入則有何喧聒之弊乎秉模曰封贈追榮卽廣孝理之令典也行大司憲宋煥箕法當追榮而本家不請之故銓曹不得循例爲之故參判金亮行家亦未及追榮云故敢此仰達矣上曰政官牌招開政今日政擧行可也出擧條上曰右諭善李城輔已爲追榮乎秉模曰亦未及爲之而此與已簉朝之山林有異故不爲竝擧矣秉模曰湖南雨澤稍勝嶺南豐登之餘穀價甚賤人皆不願受還故應例加分之穀無以分糶云矣上曰待後爲之切勿勒分也秉模就座命諸宰以次進前奏事持默曰北漢埋鹽事曾因下敎更爲詳探矣上曰每番次對豈可以此一事作爲課程乎今姑置之上曰禁松一事故相擔當擧行矣今亦連爲申飭乎秉模曰連爲申飭矣上曰備郞近多不擇故摘奸凡事皆不成說不可無別般懲礪此後則如有不合之類一竝汰去各別擇差雖時帶宣傳官亦爲勿拘也鍾顯曰因寧陵修改事有所稟達矣上曰畿伯之召見亦爲此事從當有詢及矣上曰使行事何以爲之乎判府事若不膺命則一品中有可合之人乎秉模曰除耆社外只有趙宗鉉金文淳二人矣鍾顯曰科場事大臣旣出擧條臣曹事目則只當依前爲之矣上曰依此爲之載瓚曰蔭仕之新出六品者經一考始爲陞品而近例以大政爲考必於大政啓請陞品矣每當儲窠之時五品排擬極甚苟艱此後則大政差退之時雖散政只計六朔勿拘陞擬何如上曰依爲之出擧條上曰今番都政須思別般蒐羅之道卿亦另加搜訪以爲收用之地好矣秉模曰人才誠不易得矣近來魏伯珪事疵毁多端而臣則以爲自上處分誠極合當蓋伯珪旣是道內之望則雖曰虛名亦豈全無可取而招徠旣勤畢竟使之狼狽而歸則鄰里鄕黨必有失望之歎矣上曰人皆以伯珪疏中言及鄙瑣之事爲罪而其實則前賢言語之引用鄙諺者何限伯珪疏語不過漏却諺所謂三字耳何必爲深罪之端予嘗取觀其所著之書則寰瀛志足稱該洽而此猶餘事至其家範之分排日字聚會宗族少長咸集男女以序無異於古之鄕約且觀其奉先治家恤鄰睦親之節可謂難得之士矣秉模曰其疏中語妄發則妄發而家範之如是誠難矣鄕約之主張必待一鄕之善士臣意則邪學方熾之處另爲擇人使之修明似好矣聞諸自湖西來者則所謂李存昌終無奈何云臣於邪學事終不能無慮矣上曰渠輩之尙未率敎其責專在於道臣各別用心俾卽感悟以至遷善改過之地好矣時秀曰本營儲留米木改色時從事官眼同擧行事曾有定式矣本營從事官有病不得進去當以假從事官擧行乎不可不稟定故敢此仰達矣上曰改差差代擧行可也出擧條上曰洪守榮之不爲供職豈成說乎昨冬臨門處分以外面觀之雖若不少顧護於其家而其實則此乃所以極加顧護也蓋自古以來王朝同姓之親則地處礙逼鮮能安保而外戚之家則旣無礙逼之勢只以國存與存爲心故所謂外廷之與戚里共事云者不過是因此徑路以爲納忠於國家之地耳今也則反是大抵其家自丙申以前不肯守戚里之本色以戚里而行外朝之事及至滄桑以後亦不爲國家之戚里而反爲外朝之戚里把作挾持恐喝之資有若宗班之推戴者然此蓋出於反復相因之勢而世間寧有如許之事乎雖以鄭好仁成德雨輩言之渠二人有何所知且其本來所執之義亦未必不嚴而適以此事自速大戾又安知無與成鄭相反之地又幻出一箇簸弄之欛柄乎若有如是者則予豈不可更鞫乎一種妄度之輩以其爲慈宮至親之故轉相訛誤全無嚴畏而予意則惟其爲慈宮至親也故惟恐全保之不至惟其必欲全保也故亦惟恐處分之不嚴成德雨輩處分何莫非爲其家全保之苦心乎至於李明淵供辭中此輩此家云云等語未可謂昭晣事實而此乃出於明淵急於自辨之致無足深論故以人其人之意至有日前外補之擧而其供指斥中半國之人皆未及昭晣則渠豈敢以未昭晣作爲處義乎處義亦有許多般在渠道理惟當體認全保之至意感激彌綸之恩造罪渠者則雖嚴辭討之曰以渠蹤跡焉敢行公云爾而渠則宜不暇恤也爲渠者則雖婉辭導之曰廉防所在豈可靦然擧顔云爾而渠則宜不暇顧也惟以斷斷之心只知進進之義眞箇爲國家之戚里而勿復爲外朝之戚里然後始可爲仰體慈心永久全安之道此箇事理亦嘗使渠知之矣渠若不知其爲感激而反以處義爲事則予亦豈每每慰藉勸其供職乎雖非渠也豈無從事官乎且昔庚寅年韓瑜疏後洪奉朝賀則城外江郊一向屛出而反歸於屢要恩禮故相金致仁則於崔益男疏後不惟不爲處義而反以被論之人挺身請討伊時或以爲放恣然以今觀之洪奉朝賀事便成覆轍而故相事可謂昭然之已例其事雖異無論戚里與否自有如是處矣秉模曰前後處分與辭敎亶出於必欲曲保之聖意而必使擧朝之人皆秉韓瑜之義理然後方可爲全保之道矣上曰雖其家豈可不知此箇義理乎物論中或有過實之語則欲明其不然容或可也至於義理關頭豈有他語故重臣尹塾初疏則只擧翬晩及至己酉直呈史草卿亦似聞之矣昨冬下敎雖未詳記而有曰桑楡之收云者乃予本意也已往之事中夜思之莫非予太陽症之太過然此乃所以念之深而保之至也予於其家豈有一分不好底意哉嚴隄防全戚里是予一串貫來之義理矣祖源曰昨春木覓外麓植松靑坡馬位田一結零戶曹題給代土事前判書臣李得臣筵稟蒙允矣該曹謂以無例尙不給代土致使驛卒兩歲失農將至渙散之境言念馬政誠甚可悶申飭該曹卽速代土之意更爲分付何如上曰依爲之出擧條命鍾顯在學進前敎曰修改之役聞有旬間爲之之議而日熱如此更爲商議以念晦間爲之而物力須先拮据以給也在學曰臣亦議於曺允植而姑未及見回報矣物力則無論米錢當以某條先爲劃給矣鍾顯曰陵役時役軍當以附近面民人充定若干矣上曰依此爲之俾知所重也在學曰本道巡牙兵習操五年一行乃是當初定式而其間停廢已爲二十餘年矣昨年秋因備局回啓批旨內有寬其年限指一定式狀聞之命其時道臣已有所陳聞而蓋牙兵之創設其來不久畿民之貧殘比他尤甚不可與各樣軍兵一例論之詰戎雖係大政貽弊亦甚可悶今若參量年數與民力以七年一操更爲定式則其在重戎務軫民弊之道恐爲合宜令廟堂稟處何如上曰依爲之出擧條上曰詣臺臺諫使之入來瑥承命出與持平李明孚偕入進伏上曰爾是璿派後裔云果是何派明孚曰成廟朝王子鳳安君之八代孫也命擧顔敎曰爾是應製被抄時屢見之人也爾於何年登科明孚曰壬子三日製被抄蒙特恩賜第矣命進前明孚曰諫院不備只陳府啓矣明孚曰請寢李汝節定配之命更令王府嚴覈取服示以當律措辭見上上曰不允出擧條上曰汝有更陳之事繼奏可也明孚曰別無所達矣上曰諫臺何不入來瑥承命出問回奏曰皆違牌云矣義榮曰行公臺諫之不待牌招進參次對例也伏況前後飭敎何等申嚴則正言李寅采旣是行公而今日賓筵不爲進參者揆以臺體殊甚未安推考仍卽牌招何如上曰依爲之出擧條仍命退諸臣以次退出